สวัสดีครับ วันนี้ผมจะพูดถึงเรื่อง การไปทำผมในร้านเสริมสวยนะครับ ในบทที่แล้วผมได้พูดถึงเรื่องทรงผม เอ่อ.. ทรงนักเรียนนะครับ ที่ตัดในร้านบาร์เบอร์ แต่คราวนี้ผมจะพูดถึงเรื่องการตัดผมในร้านเสริมสวยบ้างนะครับ ถ้าเป็นสมัยก่อนผู้ชายคงไม่กล้าเข้าร้านเสริมสวยนะครับ เพราะว่ามีแต่ เอ่อ..ผู้หญิงเข้าเต็มร้านเลย คือ ถ้าเกิดใครเข้าไปคงจะถูกมองว่าเป็น กะเทยบ้างเป็นเกย์บ้าง อย่างงี้นะครับ แต่ว่าในสมัยนี้ การเข้าร้านเสริมสวยของผู้ชาย เป็นเรื่องปกติแล้วนะครับ ผู้ชายสมัยนี้นิยมจัดทรงผมแบบต่าง ๆ ไม่ว่าจะเป็นทรงผมแบบเกาหลี ทรงผมสั้น ผมตั้ง ผมยาว หรือบางคนชอบย้อมสีผม ทำสีผมเป็นสีแดงบ้าง สีน้ำตาลบ้าง สีทองบ้าง หรือมีการทำไฮไลท์ต่าง ๆ ซึ่งรูปแบบเหล่านี้ ไม่สามารถทำได้ในร้านบาร์เบอร์นะครับ เพราะในร้านบาร์เบอร์มีเครื่องไม้เครื่องมือน้อยกว่าร้านเสริมสวย ผมเริ่มเข้าร้านเสริมสวยครั้งแรกสมัยเรียนนะครับ ในช่วงนั้นผมจะไว้ผมยาว ยาวประมาณบ่านะครับ ตอนที่ผมเข้าครั้งแรก ผมตั้งใจจะไปซอยผม เพราะว่าผมด้านหลังมันยาวและก็หนา ผมไม่ใช่คนผมตรงนะครับ เป็นคนผมฟู ถ้าขืนปล่อยให้ผมยาวเรื่อย ๆ หัวผมก็จะฟูออก ๆ เหมือนกับรังนกนะครับ ก่อนที่ผมจะเข้าร้านเสริมสวย ผมจะต้องสอบถามจากคนรอบข้างก่อน ว่าร้านไหนตัดดี ร้านไหนช่างมีฝีมือ ที่ต้องสอบถามก่อนก็เพราะว่า ผมเคยมีประสบการณ์ที่เลวร้ายมาแล้วนะครับ คือเข้าร้านอะไรก็ไม่รู้ เป็นร้าน เอ่อ.. ไม่มีฝีมือเลยนะครับ ทีนี้เขาก็ซอยหัวผมไง ซอยไปซอยมา ซอยไปซอยมา ผมก็สั้นลง ๆ เรื่อย ๆ แล้วคนผมฟูอะ ถ้าซอยเรื่อย ๆ หัวมันก็จะบางลง ๆ ๆ จนแบบมันลีบอะ ลีบแบน ๆ กลายเป็นผมตลกไปเลยอะ เหมือนผมคน..คนเอ๋ออะครับ หลังจากที่ผมได้ร้านที่ดี ๆ แล้ว ผมก็ต้องเตรียมเงินนะครับ ประมาณสองร้อยบาท เผื่อเหลือเผื่อขาด เพราะว่าผมไม่แน่ใจว่า ร้านนั้นเขาตั้งราคาไว้เท่าไหร่นะครับ บางร้านถูก บางร้านแพง ปกติแล้วซอยผมจะราคาอยู่ที่ หนึ่งร้อย ถึง หนึ่งร้อยยี่สิบบาท ถ้าสูงกว่านี้ถือว่าแพงนะครับ แต่ถ้าเกิดว่าต่ำกว่านี้แสดงว่าถูก ร้านที่ผมไปประจำจะราคาประมาณเจ็ดสิบบาทนะครับ เป็นร้านที่ราคาถูก แต่ว่าช่างมีฝีมือ ปกติเวลาที่เราเข้าร้านเสริมสวย เราจะต้องนั่งรอ รอนานมาก ๆ นั่งรอคนที่เขากำลังตัดผมอยู่ กำลังซอยผมอยู่ รอไปเรื่อย ๆ จนกว่าเขาจะทำเสร็จ ปกติผมจะได้นั่งรอประมาณครึ่งชั่วโมงนะครับ เพราะว่าร้านที่ผมไปทำเนี่ย มีช่างทำผมอยู่แค่คนเดียว แต่ว่ามีคนรอคิวเป็น เอ่อ..สามสี่คน ขั้นตอนแรกในร้านเสริมสวยก็คือการสระผม เขาจะมีเตียงสำหรับสระผมโดยเฉพาะ ถ้าคนที่เพิ่งเคยเข้าร้านเสริมสวยครั้งแรก จะรู้สึกเกร็งเวลาได้ขึ้นเตียงสระผม เขาจะให้เรานอนบนเตียง แล้วตรงหัวเตียงมันจะมีอ่างน้ำสำหรับสระผม มีฝักบัว มีสบู่ มีครีมนวดผม ก่อนที่ช่างจะสระผมเขาจะเอาผ้ายางมาคลุมที่ไหล่กับที่คอเราก่อน เพื่อไม่ให้เสื้อผ้าเราเปียกน้ำ จากนั้นช่างก็จะเปิดฝักบัว แล้วก็ล้างผมเราให้ทั่วก่อน ปกติแล้วช่างจะใช้น้ำเย็นในการล้างผมนะครับ เพราะว่าน้ำอุ่น หรือว่าน้ำร้อนเนี่ย อาจทำให้หนังศีรษะแห้งได้ หลังจากที่ผมของเราถูกล้างพอสมควรแล้ว ช่างก็จะเริ่มสระผมเรานะครับ แชมพูที่ใช้ส่วนใหญ่จะเป็นแชมพูธรรมดานะครับ เพราะว่า เอ่อ..มันจะได้ปลอดภัยสำหรับคนที่แพ้ง่ายนะครับ ในระหว่างการสระผม ช่างก็จะนวดศีรษะเราไปด้วยนะครับ เขาจะมีท่านวดกดจุดคลายเส้น เขาจะนวดบริเวณคอ บริเวณกลางหัว ข้างหัว และก็ตรงหู และก็ตรง เอ่อ..ขมับนะครับ เราจะรู้สึกผ่อนคลายมาก เขาจะสระผมเราสองครั้งนะครับ จากนั้นก็ตามด้วยครีมนวด พอนวดเสร็จปุ๊บ เขาก็จะล้างผมเราจนสะอาดนะครับ จากนั้นเขาก็จะเอาผ้ามาคลุมศีรษะเรา เพื่อไม่ให้น้ำหยดลงเสื้อ หลังจากที่สระผมเสร็จแล้ว ช่างก็จะให้เราไปนั่งที่เก้าอี้ตัดผมนะครับ จากนั้นเขาก็จะเอาผ้ามาคลุมที่ไหล่เรา ที่คอเรา เพื่อไม่ให้เศษผมตกลงไปที่เสื้อนะครับ จากนั้นช่างก็จะเริ่มซอยผม ปกติแล้วการซอยผม จะไม่ซอยตอนผมแห้งนะครับ เขาจะซอยกันตอนผมเปียก มันเป็นเทคนิคการซอยผมนะครับ ช่างเขาจะมี เอ่อ..กิ๊บหนีบผมนะครับ เอาไว้แบ่งผมเป็นส่วน ๆ เวลาซอยจะได้ซอยง่าย ๆ นะครับ ถ้าเกิดซอยทีเดียวทั้งหัวเนี่ย มันยาก เพราะว่าผมเรามันหนา เขาจะเริ่มซอยจากด้านหลังก่อนนะครับ จากนั้นก็มาที่ข้างหู และก็ข้างบนหัวเรา สุดท้ายคือด้านหน้านะครับ พอซอยผมเสร็จปุ๊บ ช่างตัดผมเขาก็จะเริ่มซับผมให้บางลงนะครับ เขาจะมีกรรไกรตัวหนึ่งเรียกว่า กรรไกรฟันปลา นะครับ ใช้ในการตัดปลายผมให้มันบาง ๆ แหลม ๆ เหมือนกับพู่กันนะครับ คือถ้าเกิดเราไม่ซับบางเนี่ย ผมเรามันก็จะหนาเป็นเอ่อ..เป็นแท่งนะครับ มันจะดูไม่สวย พอเสร็จทุกขั้นตอนแล้ว ช่างเขาก็จะให้เราไปล้างผมอีกรอบหนึ่ง พอล้างผมเสร็จปุ๊บ เราก็ต้องมาเป่าผมให้แห้ง ทีนี้พอผมแห้งแล้ว ทรงผมที่เราได้ก็ขึ้นอยู่กับฝีมือของช่างนะครับ